Foto: Facebook, HNK Šibenik



NOGOMETAŠI Šibenika u subotu (17:30) moraju pobijediti Cibaliju, ako žele izravno u prvu ligu. Narančasti su cijelu sezonu bili vodeći na drugoligaškoj ljestvici, ali Vinkovčani su ih preskočili uoči posljednjeg kola i sad ih samo tri boda sa Šubićevca vode izravno u viši rang.



U Krešimirovom gradu spremaju se za doček Cibalije gotovo kao što su se 1983. godine spremali za utakmicu Šibenke i Bosne u finalu prvenstva Jugoslavije. Ovaj put mjesto radnje neće biti legendarna šibenska dvorana Baldekin, nego stadion Šubićevac, koji bi u derbiju posljednjeg kola Druge HNL trebao biti ispunjen do zadnjeg mjesta.









A čini se kako je iza svojih nogometaša stao cijeli grad, protekli tjedan društvene mreže zatrpali su pozivi uvaženih Šibenčana na utakmicu, a navijačkom ludilu nije odolio ni fra Perica Maslać, svećenik iz crkve Gospe Vanka Grada i profesor vjeronauka u tehničkoj školi, koji je uz pomoć svojih učenika pozvao navijače na utakmicu.



U akciju pozivanja navijača uključili su se i bivši igrači, Ante Kulušić, Stipe Bačelić-Grgić, Ermin Zec, pa i novi hrvatski seniorski reprezentativac Duje Ćaleta Car.







"Svi na Šubićevac, diži sve što hoda, nek gori stadion. Ne predaj se ti grade voljeni!!! Svi na Šubiju!," stoji u službenom pozivu Šibenskih Funcuta.



Uključili su se i šibenski mornari, vjerni navijač poslao je poruku podrške voljenom klubu s drugog kraja svijeta. Nekoliko svojih kolega obukao je u dresove, a oni su zauzvrat otpjevali par stihova navijačke pjesme iako ne govore ni riječ hrvatskog jezika.







Stigla je podrška i od oružanih snaga RH, pripadnik hrvatske vojske fotografirao se sa šalom Šibenika i poručio: "HVO je uz Šibenik."







Cijelu godinu Šibenik je bio na vrhu druge lige samo kako bi ga prepustio Cibaliji kolo prije kraja prvenstva, no dobio je drugu priliku, a loša forma na koncu sezone neće značiti ništa, ako u posljednjih 90 drugoligaških minuta pobijede Vinkovčane i vrate se u prvu ligu.